钦定古今图书集成/理学汇编/经籍典/第158卷 > 《诗经对策》〈问小雅周之衰〉前人
## 钦定古今图书集成/理学汇编/经籍典/第158卷 > 《诗经对策》〈问小雅周之衰〉前人

诗之中唯周最备；而周之兴废，于《诗》为详。盖其道始
于闺门父子之间，而施及乎君臣之际，以被冒乎天
下者，存乎《二南》、后稷、公刘，文武创业之艰难，而幽厉
失道之渐存乎《二雅》；成王纂承文、武之烈，而礼乐文
章之备存乎《颂》。其愈削而至彝于诸侯者，在乎《黍离》；
盖周道之盛衰，可以备见于此矣。《小雅》者，言王政之
小而兼陈乎其盛衰之际者也。夫周虽衰，文武之业
未坠，而宣王又从而中兴之，故虽怨刺并兴而未列
于《国风》者，以为犹有王政存焉。故曰：“《小雅》者，兼乎周
之盛衰者也。”昔之言者，皆得其偏而未备也。季札观
周乐，歌《小雅》，曰：“其周之衰乎？”文中子曰：“《小雅》乌乎衰？
其周之盛乎？”札之所谓衰者，盖其当时亲见周之衰，
而不睹乎文、武、成、康之盛也。文中子之所谓盛者，言
文武之馀烈，历数百年而未忘，虽其子孙之微，而天
下犹或宗周也。故曰：“二子者皆得其偏而未备也。”太
史公曰：“《国风》好色而不淫，《小雅》怨诽而不乱。”当周之
衰，虽君子不能无怨，要在不至于乱而已。文中子以
为周之全盛，不已过乎？故通乎二子之说，而《小雅》之
道备矣。谨对。